আন্তর্জাতিক নারী দিবস

**আন্তর্জাতিক নারী দিবস** ( পূর্বনাম **আন্তর্জাতিক কর্মজীবী নারী দিবস**) প্রতি বছর মার্চ মাসের ৮ তারিখে পালিত হয়। সারা বিশ্বব্যাপী একটি প্রধান উপলক্ষ হিসেবে এই দিবস উদ্‌যাপন হয়ে থাকে। বিশ্বের এক এক প্রান্তে নারীদিবস উদ্‌যাপনের প্রধান লক্ষ্য এক এক প্রকার হয়। কোথাও নারীর প্রতি সাধারণ সম্মান ও শ্রদ্ধা উদ্‌যাপনের মুখ্য বিষয় হয়, আবার কোথাও মহিলাদের আর্থিক, রাজনৈতিক ও সামাজিক প্রতিষ্ঠাটি বেশি গুরুত্ব পায়।

## ইতিহাস
এই দিবসটি উদ্‌যাপনের পেছনে রয়েছে নারী শ্রমিকের অধিকার আদায়ের সংগ্রামের ইতিহাস। ১৮৫৭ খ্রিস্টাব্দে মজুরিবৈষম্য, কর্মঘণ্টা নির্দিষ্ট করা, কাজের অমানবিক পরিবেশের বিরুদ্ধরা।বাদ জানাতে মার্কিন যুক্তরাষ্ট্রের নিউইয়র্কের রাস্তায় নেমেছিলেন সুতা কারখানার নারী শ্রমিকেরা। সেই মিছিলে চলে সরকার লেঠেল বাহিনীর দমন-পীড়ন। ১৯০৯ সালের ২৮ ফেব্রুয়ারি নিউইয়র্কের সোশ্যাল ডেমোক্র্যাট নারী সংগঠনের পক্ষ থেকে আয়োজিত নারী সমাবেশে জার্মান সমাজতান্ত্রিক নেত্রী ক্লারা জেটকিনের নেতৃত্বে সর্বপ্রথম আন্তর্জাতিক নারী সম্মেলন হলো। ক্লারা ছিলেন জার্মান রাজনীতিবিদ; জার্মান কমিউনিস্ট পার্টির স্থপতিদের একজন। এরপর ১৯১০ খ্রিস্টাব্দে ডেনমার্কের কোপেনহেগেনে অনুষ্ঠিত হয় দ্বিতীয় আন্তর্জাতিক নারী সম্মেলন। ১৭টি দেশ থেকে ১০০ জন নারী প্রতিনিধি এতে যোগ দিয়েছিলেন। এ সম্মেলনে ক্লারা প্রতি বৎসর ৮ মার্চকে আন্তর্জাতিক নারী দিবস হিসেবে পালন করার প্রস্তাব দেন। সিদ্ধান্ত হয়ঃ ১৯১১ খ্রিস্টাব্দ থেকে নারীদের সম-অধিকার দিবস হিসেবে দিনটি পালিত হবে। দিবসটি পালনে এগিয়ে আসে বিভিন্ন দেশের সমাজতন্ত্রীরা।
১৯১৪ খ্রিস্টাব্দ থেকে বেশ কয়েকটি দেশে ৮ মার্চ পালিত হতে লাগল। বাংলাদেশেও ১৯৭১ খ্রিস্টাব্দে স্বাধীনতার লাভের পূর্ব থেকেই এই দিবসটি পালিত হতে শুরু করে। অতঃপর ১৯৭৫ খ্রিস্টাব্দে ৮ মার্চকে আন্তর্জাতিক স্বীকৃতি প্রদান করা হয়। দিবসটি পালনের জন্য বিভিন্ন রাষ্ট্রকে আহ্বান জানায় জাতিসংঘ। এরপর থেকে সারা পৃথিবী জুড়েই পালিত হচ্ছে দিনটি নারীর সমঅধিকার আদায়ের প্রত্যয় পুনর্ব্যক্ত করার অভীপ্সা নিয়ে।
সারা বিশ্বের সকল দেশে যথাযথ মর্যাদায় পালিত হয় আন্তর্জাতিক নারী দিবস।

## আধুনিক সংস্কৃতি
বিশ্বের অনেক দেশে আন্তর্জাতিক নারী দিবস উপলক্ষ্যে আনুষ্ঠানিকভাবে সরকারি ছুটির দিন হিসেবে পালিত হয়। তন্মধ্যে - আফগানিস্তান, আর্মেনিয়া, আজারবাইজান, বেলারুশ, বুরকিনা ফাসো, কম্বোডিয়া, কিউবা, জর্জিয়া, গিনি-বিসাউ, ইরিত্রিয়া, কাজাখস্তান, কিরগিজিস্তান, লাওস, মলদোভা, মঙ্গোলিয়া, মন্টেনিগ্রো, রাশিয়া, তাজিকিস্তান, তুর্কমেনিস্তান, উগান্ডা, ইউক্রেন, উজবেকিস্তান, ভিয়েতনাম এবং জাম্বিয়া।

এছাড়া, চীন, মেসিডোনিয়া, মাদাগাস্কার, নেপালে শুধুমাত্র নারীরাই সরকারি ছুটির দিনভোগ করেন।

## নারী দিবসে জাতিসংঘের প্রতিপাদ্য

**২০২৬**
"পাওয়ার জন্য দেওয়া" বা "লাভ করার জন্য বিলিয়ে দেওয়া"। এটি একটি নীতি, যা বোঝায় যে সাহায্য বা কোনো কিছু প্রদান করলে তা কোনো না কোনোভাবে নিজের কাছেই ফিরে আসে। এটি 'সেবা' বা 'দান' এর দর্শনের সাথে সম্পর্কিত।
গিভ টু গেইন পারস্পরিক সহযোগিতা এবং সমর্থনের শক্তির উপর জোর দেয়। যখন মানুষ, সংগঠন এবং সম্প্রদায় উদারভাবে দান করে, তখন নারীদের জন্য সুযোগ এবং সমর্থন বৃদ্ধি পায়। দান কোনও বিয়োগ নয়, এটি ইচ্ছাকৃত গুণ। যখন নারীরা উন্নতি করে, তখন আমরা সকলেই উঠে দাঁড়াই।

দান, জ্ঞান, সম্পদ, অবকাঠামো, দৃশ্যমানতা, অ্যাডভোকেসি, শিক্ষা, প্রশিক্ষণ, পরামর্শদান, অথবা সময়ের মাধ্যমে, নারীর অগ্রগতিতে অবদান রাখা আরও সহায়ক এবং আন্তঃসংযুক্ত বিশ্ব তৈরি করতে সহায়তা করে।

## তথ্যসূত্র

## বহিঃসংযোগ

* নারী ও যুদ্ধ - রেড ক্রস আন্তর্জাতিক কমিটি

বিষয়শ্রেণী:নারীবাদ
বিষয়শ্রেণী:জাতিসংঘের দিবস
বিষয়শ্রেণী:মার্চ উদ্‌যাপন
বিষয়শ্রেণী:ইতিহাসে নারী
বিষয়শ্রেণী:নাগরিক সচেতনতা দিবস